KYK: Rusland blameer Google vir massa-betogings | Netwerk24
12 Augustus 2019 15:15
Rusland se waghond oor kommunikasie het Google gevra om op te hou om “onwettige massabyeenkomste” op YouTube te adverteer ná die land se grootste politieke protes in agt jaar.
Tienduisende Russe het Saterdag onwettig vir vrye munisipale verkiesings in Moskou betoog.
Die byeenkoms is regstreeks op verskeie YouTube-kanale uitgesaai.
Die waghond Roskomnadzor het gesê sommige persone of groepe het advertensieprogramme van YouTube gekoop, soos kennisgewings om inligting oor die massaprotes te versprei. Volgens Roskomnadzor is die betoging daarop gerig om die verkiesings te ontwrig.
Rusland sal dit as “inmenging in sy onafhanklike sake” en “vyandige invloed en obstruksie van die demokratiese verkiesing in Rusland” beskou as Google nie optree soos versoek word nie, het Roskomnadzor gesê.
In daardie geval behou Rusland hom die reg voor om “dienooreenkomstig op te tree”.
’n Woordvoerder van Google in Rusland wou nie kommentaar lewer nie.
Rusland het ’n geskiedenis dat hy regulatoriese druk op Google plaas. Google is een van die hoofmededingers van die Russiese soekenjin Yandex. – Reuters
Meer oor: Google | Rusland | Wêreld
Meer as 800 betogers in Moskou in hegtenis geneem